‘เอราวัณ’กำไรเข้าเป้า รุกลงทุนตามแผนปี’55
“ดิ เอราวัณ” ยันน้ำท่วมไม่กระทบรายได้ปีนี้ ยันเข้าเป้า 4,000 ล้าน อีบิตดา 1,200 ล้าน เดินหน้าลงทุนปีหน้า
22 ต.ค. 2554

“ดิ เอราวัณ” ยันน้ำท่วมไม่กระทบรายได้ปีนี้ ยันเข้าเป้า 4,000 ล้าน อีบิตดา 1,200 ล้าน เดินหน้าลงทุนปีหน้า
นางกมลวรรณ วิปุลากร กรรมการผู้จัดการใหญ่ บริษัท ดิ เอราวัณ กรุ๊ป (ERW) เปิดเผยว่า สถานการณ์น้ำท่วมได้กระทบต่อการจัดงาน (อีเวนต์) แต่ไม่ได้ส่งผลต่อรายได้รวม เพราะมีสัดส่วนรายได้จากธุรกิจนี้ไม่ถึง 10% 
ขณะที่รายได้หลักยังมาจากการเข้าพัก และบริษัทมีโรงแรมในต่างจังหวัด 7 แห่ง และไม่ถูกน้ำท่วม คือ ภูเก็ต 3 แห่ง สมุย 2 แห่ง พัทยา 2 แห่ง โดยมีโรงแรมในกรุงเทพฯ 6 แห่ง ซึ่งอัตราการเข้าพักโดยเฉลี่ยขณะนี้ยังอยู่ที่ 70% เป็นไปตามเป้าหมายปีนี้มองไว้ 72% และคาดว่ารายได้จะทำได้ตามเป้า 4,000 ล้านบาท และกำไรก่อนหักภาษี ดอกเบี้ยและค่าเสื่อม (อีบิตดา) 1,200 ล้านบาท 
ทั้งนี้ บริษัทมีแผนป้องกันทรัพย์สินจากน้ำท่วมไว้แล้วและมีประกันภัยรองรับ และจะคอยเฝ้าระวังและติดตามสถานการณ์อย่างใกล้ชิด ภายหลังน้ำลดอาจทำให้มีความต้องการก่อสร้างและกระทบต้นทุนก่อสร้าง 
สำหรับแผนลงทุนปีหน้าของบริษัทยังคงเดิม เพราะได้กำหนดค่าใช้จ่ายไว้แล้ว โดยจะลงทุนก่อสร้างโรงแรมในพัทยา 2 แห่ง มูลค่า 2,000 ล้านบาท และกรุงเทพฯ อีก 2 แห่ง มูลค่า 1,500 ล้านบาท น่าจะเริ่มก่อสร้างระหว่างปี 2555-2557 แหล่งเงินมาจากเงินทุนของบริษัทและเงินกู้
ด้านบริษัท ยูเนี่ยนไพโอเนียร์ (UPF) แจ้งว่า โรงงานของบริษัทในนิคมอุตสาหกรรมบางชันได้หยุดดำเนินการผลิตชั่วคราวตั้งแต่วันที่ 21-24 ต.ค. 2554